Diari Oficial de la Generalitat Valenciana


Sumari del DOGV 5537, del 19-06-2007 (2007/7989)

ORDE de 7 de juny de 2007, de la Conselleria de Cultura, Educació i Esport, per la qual es convoquen ajudes per al desenrotllament de recursos educatius digitals.
------------------------------------------------------------------------------------------------------------------------------------------------------------------

### Dades del document

Número de DOGV
:   5537

Data del DOGV
:   19-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/7989


Data del document
:   07-06-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * material d'ensenyament
    * suport econòmic
    * programari didàctic
    * ajuda pública

ORDE de 7 de juny de 2007, de la Conselleria de Cultura, Educació i Esport, per la qual es convoquen ajudes per al desenrotllament de recursos educatius digitals. [2007/7989]
El Decret 183/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la conselleria de Cultura, Educació i Esport, establix que la conselleria de Cultura, Educació i Esport és el departament del Consell a què correspon exercir les competències relatives a l'educació en tots els nivells, política lingüística, promoció cultural, patrimoni artístic i esports.
De la Direcció General d'Arxius i Innovació Tecnològica depén l'Àrea d'Informàtica, Organització i Innovació Tecnològica, que exercirà les funcions relacionades amb la innovació tecnològica i la seua aplicació dins de l'àmbit d'actuació de la conselleria, el desenrotllament d'aplicacions i projectes informàtics, l'organització administrativa, la gestió i el suport tecnològic als centres dependents del departament, així com elaborar els criteris i programar l'adquisició i l'ús de béns i servicis informàtics.
La Direcció General d'Arxius i Innovació Tecnològica exercirà les funcions previstes en l'article 70 de la Llei del Consell, i en particular les següents:
- Potenciar, desenrotllar i aplicar les noves tecnologies en l'àmbit de l'educació, la cultura i l'esport.
- Elaborar projectes sobre organització, plans d'actuació i programes de necessitats del departament.
- Elaborar estudis i anàlisis relatius a la racionalització i reorganització, tant de l'estructura organitzativa de la conselleria, com dels procediments de gestió que s'hi realitzen, coordinant els treballs que elaboren en esta matèria altres òrgans o unitats del departament.
Dissenyar els sistemes d'informació tècnica, així com elaborar, promoure i dirigir la implantació dels projectes informàtics, la creació i manteniment de les aplicacions informàtiques i l'assessorament i suport informàtic a tots els centres del departament, en coordinació amb el centre directiu competent.
Per tot això,
ORDENE
Primer. Objecte de la convocatòria
Convocar el personal docent dels centres públics i privats concertats de l'àmbit territorial de la Comunitat Valenciana que estiguen exercint funcions docents per a l'elaboració de materials didàctics amb caràcter innovador que servisquen com a recurs de suport al procés d'ensenyament i aprenentatge, així com aprovar les bases per les quals es regirà la convocatòria, que figuren en l'annex I, i els models de sol·licitud que figuren en els annexos II i III.
Segon. Finançament
El concurs comptarà amb una dotació màxima de 100.000 euros, que serà abonada a càrrec de la línia de subvenció T5550000 del programa 452.20 del pressupost de la Generalitat de l'any 2007.
DISPOSICIONS FINALS
Primera
S'autoritza la Direcció General d'Arxius i Innovació Tecnològica a adoptar les mesures oportunes per al compliment i desplegament d'esta orde i també per a resoldre totes les incidències que es plantegen en la seua interpretació i execució.
Segona
La present orde produirà efectes l'endemà de la seua publicació en el Diari Oficial de la Comunitat Valenciana.
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar recurs potestatiu de reposició o plantejar directament recurs contenciós administratiu, en els terminis i davant dels òrgans següents:
a) El recurs de reposició s'ha d'interposar davant del conseller de Cultura, Educació i Esport en el termini d'un mes des de l'endemà de la publicació.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 7 de juny de 2007
El conseller de Cultura, Educació i Esport,
ALEJANDRO FONT DE MORA TURÓN
ANNEX I
Bases del concurs per a l'elaboració de materials didàctics amb caràcter innovador que servisquen de ferramentes de suport al procés d'ensenyament i aprenentatge
Primera. Objecte
L'objecte de la present orde és aprovar les bases reguladores de la convocatòria del concurs per a l'elaboració de materials didàctics amb caràcter innovador que servisquen de ferramentes de suport al procés d'ensenyament i aprenentatge.
Segona. Ajudes
1. Se seleccionaran 86 treballs en total.
2. En la present convocatòria s'establixen les següents modalitats, en funció dels nivells educatius, i ajudes:
Modalitat A: Infantil
Una ajuda de 2.000 euros per idioma (castellà i valencià).
Modalitat B: Primària 1r i 2n cicle
Una ajuda de 2.000 euros per idioma (castellà i valencià).
Modalitat C: Primària 3r cicle
Una ajuda de 2.000 euros per idioma (castellà i valencià).
Modalitat D: ESO
Una ajuda de 2.000 euros per idioma (castellà i valencià).
Modalitat E: Batxillerat
Una ajuda de 2.000 euros per idioma (castellà i valencià).
Modalitat F: Cicles formatius de grau mitjà i superior
Una ajuda de 2.000 euros per idioma (castellà i valencià).
Modalitat G: Educació Especial
Una ajuda de 2.000 euros per idioma (castellà i valencià).
72 ajudes de 1000 euros per a la resta dels 72 millors treballs seleccionats sense distinció d'idioma i nivell.
3. Podrà declarar-se deserta alguna de les ajudes en qualsevol de les modalitats.
Tercera. Destinataris i forma de participació
1. Podran participar en la convocatòria:
a) El personal docent dels centres públics i privats concertats de l'àmbit territorial de la Comunitat Valenciana que estiguen exercint funcions docents. La participació podrà ser individual o en grup.
b) Queden exclosos de possibilitat de participació en la convocatòria membres de l'organització, empleats de la Direcció General d'Arxius i Innovació Tecnològica, així com membres de la Comissió.
2. Els creadors assenyalats en el punt anterior podran participar com a grup de treball o individualment.
Quarta. Condicions de participació
1. Les persones o grups que opten a este concurs hauran de presentar materials que versen sobre els requisits que figuren en la base quinta.
2. Així mateix els participants, abans de la finalització del termini de presentació de sol·licituds, hauran de complir els requisits que establixen els articles 11 i 13.2 i 3 de la Llei 38/2003, de 17 de novembre, General de Subvencions (BOE 18.11.2003). Hauran d'acreditar els requisits per mitjà de declaració responsable, tal com preveu l'article 13.7 de la dita llei. Per a això podran utilitzar el model que figura en l'annex V.
3. D'acord amb l'article 14.1.e) de la mencionada llei hauran d'acreditar, abans de dictar-se la proposta de resolució de concessió, que es troben al corrent en el compliment de les seues obligacions tributàries i de la Seguretat Social.
Quinta. Característiques dels treballs
Els materials didàctics que es presenten al concurs hauran de tindre les següents característiques:
1. Els treballs hauran de ser originals; podran presentar-se en qualsevol dels dos idiomes oficials de la Comunitat Valenciana.
2. Els materials didàctics hauran de ser enviats en format digital, emmagatzemats en un suport físic. S'acceptaran els següents suports d'emmagatzemament:
CD-ROM.
DVD-ROM.
3. En aquells casos en què el treball estiga publicat en Internet i no puga ser enviat en els suports anteriorment citats, haurà de consignar-se la casella URL, del formulari corresponent, amb l'adreça d'Internet en què estiga publicat el treball.
4. Els projectes presentats hauran d'estar finalitzats i en condicions de ser exhibits públicament.
5. No podran presentar-se a esta convocatòria treballs premiats en qualsevol altra convocatòria pública o privada.
6. No podran presentar-se tesis doctorals ni els treballs conduents a l'obtenció de la suficiència investigadora.
7. No podrà presentar-se un mateix treball a més d'una modalitat, si es donara esta circumstància, la Comissió es reserva el dret de decidir que modalitat inscriure el dit treball.
8.No hi ha límit de grandària per als arxius emmagatzemats en CD-ROM o DVD-ROM
9. Referir-se a alguna o algunes de les àrees, matèries o mòduls impartits en les ensenyances escolars de règim general següents: infantil, primària, ESO, batxillerat, cicles formatius de grau mitjà i superior i educació especial.
10. Incloure orientacions didàctiques dirigides al professorat i a l'alumnat, així com els materials necessaris per a la realització de les activitats.
11. L'accés al material didàctic començarà indicant el títol del treball i el logotip institucional de la conselleria de Cultura, Educació i Esport.
12. Els materials didàctics hauran de ser compatibles amb l'equipament habitual de les aules d'informàtica dels centres, en concret amb les aules LliureX.
13. El programari utilitzat, en els casos en què es necessite per a l'elaboració dels continguts, serà preferiblement programari lliure i, si no n'hi ha, haurà d'estar degudament registrat. Exemples de formats admesos són els generats per les ferramentes JClic, Flash, Hot-Potatoes, Malted, Squeak, així com continguts web i presentacions.
14. Des del punt de vista docent, el contingut haurà de cobrir un objectiu didàctic específic d'una unitat temàtica relativa al currículum d'una àrea, matèria i/o mòdul dels nivells educatius inclosos en el concurs. Els continguts elaborats hauran d'incloure activitats d'autoestudi i avaluació.
15. La resolució de pantalla serà de 800x600 i 256 o més colors. En cas necessari, haurà d'indicar-se les característiques del navegador.
16. Els continguts digitals hauran d'estar en castellà o valencià. Per als continguts relatius a àrees o matèries d'idiomes s'utilitzarà el corresponent idioma.
17. En el cas de tractar-se de continguts HTML, les pàgines podran organitzar-se en l'estructura de directoris que l'autor o coautors decidisquen, sempre que seguisquen una nomenclatura vàlida per a qualsevol navegador web. No obstant això, la pàgina d'entrada haurà d'anomenar-se «index.html» i trobar-se en el primer nivell de l'arbre de directoris.
18. Si les pàgines inclouen components multimèdia que requerisquen la instal·lació de mòduls addicionals (connectors) en el navegador, la pàgina inicial haurà d'advertir-ho i contindre les instruccions de descàrrega, instal·lació i configuració necessàries.
19. Els continguts no podran incloure publicitat d'empreses, productes o servicis comercials.
20. Per motius de seguretat no s'acceptarà la utilització de «cgi», «asp», «exe» o qualsevol altre programa que requerisca executar-se.
21. L'existència de virus en els materials elaborats serà motiu d'exclusió immediata de la convocatòria.
22. La presentació dels treballs suposa l'acceptació expressa de totes les bases de la present convocatòria.
Sexta. Tramitació de les sol·licituds
1. Sol·licituds.
Les persones o els equips que vullguen participar en la convocatòria formularan les sol·licituds, dirigides a la Direcció General d'Arxius i Innovació Tecnològica, que serà l'òrgan tant d'ordenació com d'instrucció de la present convocatòria; segons el model que figura en l'annex II, quan la sol·licitud es realitze a títol individual o segons el model de l'annex III quan la presente un grup.
El contingut digital, junt amb la documentació corresponent al dit contingut, serà pujat al portal que a este efecte i en el seu moment s'habilitarà i dins del termini establit.
Quan la documentació es remeta per correu, es presentarà en sobre obert perquè la instància siga datada i segellada pel funcionari de Correus abans de procedir a la certificació.
S'enviarà confirmació per correu electrònic a tots els participants de la recepció de la seua entrada.
2. Documentació
La sol·licitud s'acompanyarà dels documents següents:
- Memòria descriptiva sobre el treball presentat. Màxim 10 pàgines.
- Documentació que es requerix en els annexos II i III.
- Fotocòpia del DNI o passaport compulsada.
- Imprés normalitzat d'alta de tercers a l'efecte de l'Orde de 15 de febrer de 2005, de la conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat.
- Sol·licitud i declaració jurada o promesa de l'autor o autors del caràcter original i inèdit del treball presentat i de la possessió dels drets de publicació, distribució i ús.
- Certificat del secretari del centre que acredite que l'autor o autors pertanyen a la plantilla del centre.
- Inscripció o registre en el portal http://www.escolalliurex.es (inscripció online en un curs obert en Moodle a este efecte).
- Annex II: Presentació de treballs de forma individual.
- Annex III: Presentació de treballs en grup.
- Annex IV: Cessió de drets de propietat intel·lectual.
- Annex V: Declaració responsable.
3. Lloc de presentació
Les sol·licituds es presentaran en el Registre General de la conselleria de Cultura, Educació i Esport (av. Campanar, 32, 46802 València), en les direccions territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus es farà en sobre obert, a fi de que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de la seua admissió.
4. Termini de presentació
Els interessats a presentar projectes hauran de remetre tota la documentació especificada en cada categoria abans del 14 d'octubre de 2007, data de tancament de la convocatòria.
Sèptima. Comissió de selecció
1. Comissió de Selecció.
Els treballs presentats seran examinats i avaluats per una Comissió de Selecció constituïda per:
President: el conseller de Cultura, Educació i Esport, que podrà delegar en el vicepresident.
Vicepresident: la directora general d'Arxius i Innovació Tecnològica.
Secretari, amb veu i sense vot: el cap de l'Àrea d'Informàtica, Organització i Innovació Tecnològica.
Vocals: un representant del Servici de Formació al Professorat, tres especialistes de prestigi reconegut en cada una de les categories i un representant de l'Institut Valencià d'Avaluació i Qualitat Educativa. Els seus components s'anunciaran abans de la resolució de les ajudes.
La Comissió tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
2. Criteris de selecció
Els treballs s'avaluaran considerant la seua qualitat tècnica, rigor teòric i viabilitat en l'aula, d'acord amb els següents criteris.
- Objectius didàctics: la seua relació amb el currículum de l'àrea, matèria, curs o cicle a què es dirigisquen i respecte implícit als valors constitucionals, fins a un màxim de 20 punts.
- Continguts: distribució, temporalització, adequació al currículum i claredat expositiva, fins a un màxim de 20 punts.
- Activitats: seqüenciació i desenrotllament, fins a un màxim de 20 punts.
- Criteris d'avaluació, fins a un màxim de 20 punts.
- Presentació adequada dels treballs que puga afavorir la seua difusió i la seua utilització en els centres educatius, fins a un màxim de 20 punts.
- Qualitat tècnica del contingut, usabilitat en l'aula i interactivitat amb l'alumne, fins a un màxim de 20 punts.
Ús abundant d'elements multimèdia i/o interactius, així com tot tipus d'activitats i exercicis pràctics que ajuden a la consecució de l'objectiu didàctic perseguit, fins a un màxim de 20 punts.
Octava. Resolució de la convocatòria
1. El terme màxim per a resoldre la convocatòria és fins al dia 26 de novembre de 2007.
2. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, és desestimatori de la sol·licitud.
3. Les decisions de la Comissió de selecció seran inapel·lables.
4. Una vegada realitzat el procés de selecció, la Comissió de selecció elevarà la proposta per a la concessió de les ajudes al conseller de Cultura, Educació i Esport, qui resoldrà la convocatòria.
Novena. Pagament de les ajudes
1. El pagament de l'import corresponent a les ajudes es realitzarà, a partir de la resolució per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indica expressament en la sol·licitud. En este cas, la quantia de l'ajuda es distribuirà entre els autors o autores en el percentatge indicat en la presentació del treball, i hauran de facilitar les dades bancàries de tots els autors.
2. Les ajudes estaran subjectes a retenció fiscal d'acord amb el Reial Decret 1775/2004 de 30 de juliol (BOE 04.08.2004).
La percepció de les ajudes per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE 18.11.2003).
3. També s'aplicaran els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE 18.11.2003), que regulen la invalidesa de la concessió, les causes i obligacions de reintegrament de les ajudes concedits, així com les infraccions corresponents.
4. Quan les persones beneficiàries de les ajudes tinguen assignada una dotació superior a 1.800 euros hauran de presentar certificació actualitzada d'estar al corrent de les seues obligacions tributàries, segons el que disposa l'Orde de 30 de maig de 1996 de la conselleria d'Economia i Hisenda (DOGV de 21.06.1996).
Deu. Propietat intel·lectual
L'autor o autors dels treballs entregats es comprometran a cedir gratuïtament i per escrit els drets de comunicació pública (difusió, incloent Internet, a nivell internacional sobre la mencionada obra, per un període de 5 anys a comptar del dia de la data d'esta cessió en règim de no exclusivitat).
El document de cessió s'ajustarà al model que figura com a annex IV i haurà de ser presentat junt amb la sol·licitud. L'incompliment d'esta obligació donarà lloc a deixar sense efecte la resolució de concessió de l'ajuda, i si és el cas caldrà fer-ne el reintegrament, amb exigència de l'interés de demora.
La formalització de la cessió del dret de reproducció, distribució i traducció no implica compromís de publicació per part de la conselleria de Cultura, Educació i Esport.
Com a part de les activitats de promoció i difusió de les presents ajudes, els autors seleccionats hauran d'autoritzar l'ús sense exclusivitat dels materials remesos per a la seua difusió en mitjans de comunicació i publicacions complementàries de la convocatòria, com catàleg, CD, DVD o CD-ROM, jornades, seminaris, festivals o semblants organitzats per la Generalitat. En cap cas es reproduiran les obres en la seua totalitat sense l'autorització expressa dels artistes.